1.Indledning

Denne rapport omhandler resultaterne af den uafhængige evaluering af Europeana som et europæisk kulturelt og digitalt innovationsprojekt samt Europa-Kommissionens vision om vejen frem for den fremtidige udvikling af Europeana.

Den ledsages af Kommissionens arbejdsdokument SWD(2018) 398, der indeholder nærmere oplysninger om evalueringen af Europeana.

1.1.Europeana

Europeana blev iværksat i 2008 som "Det europæiske digitale bibliotek" for at gøre Europas kulturarv tilgængelig for alle via et enkelt adgangspunkt. Dens oprettelse blev påbegyndt ved et brev fra seks stats- og regeringschefer til Kommissionen i 2005.

Kommissionen har fortsat sin finansielle og politiske støtte ved at koordinere og integrere EU-medlemsstaternes bestræbelser på at digitalisere og gøre kulturelt materiale tilgængeligt online. Disse omfatter standardisering, interoperabilitet og samarbejde mellem kulturarvsinstitutioner i hele Europa. Europeana bidrager til gennemførelsen af en række sammenflettede politikker, herunder det digitale indre marked og Kommissionens henstilling (2011/711/EU) og Rådets relevante konklusioner, hvori medlemsstaterne opfordres til at lægge mere materiale online og sikre langsigtet bevaring af digitalt materiale.

I dag er Europeana EU's digitale platform for kulturarv, der er finansieret som en veletableret digital serviceinfrastruktur under Connecting Europe-faciliteten (CEF), med henblik på at:

-lægge Europas digitaliserede kulturarvsmateriale online og fremme grænseoverskridende synlighed og anvendelse i hele Europa

-tilbyde løsninger til transeuropæisk interoperabilitet og tilgængelighed af digitale ressourcer om den europæiske kulturarv

-i højere grad forbedre betingelserne for genanvendelse og lette udbredelsen af digitalt kulturelt indhold og metadata i andre sektorer, f.eks. forskning, uddannelse, turisme eller de kreative erhverv, og

-oprette en flersproget, brugervenlig adgangsportal til Europas rige og forskelligartede kulturarv.

Europeana giver i øjeblikket adgang til over 51 millioner genstande fra en samling med over 3 700 biblioteker, arkiver, museer, gallerier og audiovisuelle samlinger i hele Europa gennem sin hovedportal "Europeana Collections" ( europeana.eu ) og gennem platformens programmeringsgrænseflader for applikationer (API'er). Europeana stiller en række tjenesteydelser til rådighed for forskellige brugergrupper, f.eks.:

-datapartnere (bidragende kulturelle institutioner) og fagfolk på kulturarvsområdet

-slutbrugere (alle der har en interesse i kultur) og

-videreanvendere (fagfolk inden for uddannelse, forskning og kreative erhverv).

Europeana Network Association, der har over 1 700 fagfolk inden for kulturarvsområdet og det kreative og teknologiske område, støtter Europeanas værdier og arbejde, udveksler og fremmer bedste praksis for standardisering af digitalisering og metadata og fremmer kapacitetsopbygningen på kulturarvsområdet.

Europeana bidrager til at bevare og fremme europæisk kultur i den digitale tidsalder og omfatter alle EU-medlemsstater. Den støtter målsætningerne for det europæiske år for kulturarv i 2018 om at fremme fællesskabet og værdsættelsen af Europas kulturarv, øge bevidstheden om vores fælles historie og værdier og styrke følelsen af at være en del af et fælles europæisk rum. Europeana er den eneste digitale kulturarvspartner i det europæiske år for kulturarv 2018.

1.2.En ny europæisk dagsorden for kultur

I sin meddelelse af 22. maj 2018 annoncerede Kommissionen "næste skridt for Europeana, EU's digitale platform for kulturarv i 2018" for at anvende den som et paneuropæisk redskab i den digitale omstilling af kulturarven og et centralt initiativ om demokratisk adgang til kultur. Sammen med andre annoncerede initiativer, f.eks. netværk af kompetencecentre for at beskytte viden om truede kulturarvsmonumenter gennem en omfattende digitalisering, den kommende oprettelse af et onlinekatalog over europæiske film og det paneuropæiske netværk af digitale kreative og innovationscentre, vil Europeana bidrage til yderligere promovering, formidling og tilgængelighed af europæisk kultur og kulturarv.